**משרד החינוך מכון הנרייטה סאלד**

**המזכירות הפדגוגית המרכז לבחינות בגרות**

**הפיקוח על הוראת האומנות והתיאטרון**

**דגם תשובות למבחן בתולדות האומנות והבנתה, מס' 50381, קיץ תשפ"ד, 2024**

(1) לכל שאלה ניתן ציון באחוזים מ־%0 עד %001. בשאלות הנחלקות לסעיפים [המצוינים במפורש בבחינה] יש לראות בכל סעיף שאלה נפרדת, כלומר על המעריכים לתת ציון על הסעיף באחוזים מ־0% עד 100%.

(2) בתשובות המובאות בדגם יש דוגמאות. על כל דוגמה אחרת שהתלמידים הציגו בתשובתם ושמתאימה לדרישות השאלה יש לתת את מלוא הנקודות.

(3) בכל תשובה על התלמידים לציין את שם היצירה ואת שם האומן.

(4) בשאלות שבהן אין דרישה מפורשת לבחור ביצירות של אומנים שונים, אפשר לבחור בכמה יצירות של אותו אומן.

(5) בשאלות שבהן נדרש לציין את התקופה, יתקבל שם הזרם או שם האסכולה או לחלופין ציון המאה.

(6) **יש לקבל כל תשובה נכונה של התלמידים המתבססת על חומר הלימוד, שאינו בתוכנית ההלימה.**

(7) בשאלות שבהן נדרשים אמצעים אומנותיים, הבדלים וכו', על התלמידים לציין שניים, אלא אם כן צוין במפורש אחרת.

למעריכים: יש לבדוק את התשובות מן הבחינות האלה:

(1) התאמה (רלוונטיות) בין השאלה ובין התשובה

(2) טיעונים הגיוניים

(3) נימוקים משכנעים

(4) ניסוח בהיר

(5) תיאור ברור וממצה

**פרק ראשון – התבוננות ביצירות אומנות** (28 נקודות; לכל שאלה – 14 נקודות)

על הנבחנים לענות על שתיים מן השאלות 1–4.

**שאלה 1** – **ציור**

|  |  |
| --- | --- |
| **א.**  **תשובה** | **ניקוד** |
| תיאור היצירה:  במרכז הציור נראה כלי זכוכית ובתוכו ייחור ממנו צומחים חמישה עלים גדולים וירוקים. הכלי נראה צף על פני רקע צבעוני מפוספס בחלק התחתון, ובחלק העליון הרקע תכלכל בגוון אחד ושטוח. אפשר להבחין בשבירת האור דרך הכלי, בסמוך לקצה העליון שלו. בתחתית הצמח רואים התחלה של שורשים. |  |
| **שני** דימויים:  התחושה שעולה מן הציור היא תחושה אופטימית, של צמיחה, התחדשות, השרשה. הצבעים עזים ואופטימיים. |  |

**ב.**

|  |  |
| --- | --- |
| **תשובה** | **ניקוד** |
| הצגת שני אמצעים אמנותיים:  קומפוזיציה מרכזית, קווים אופקיים, יוצרים תחושה מאוזנת ויציבה. הצבעים העזים והבהירים יוצרים תחושה של אופטימיות, יש הרמוניה בין הצבעים החמים והקרים.  גודל – היצירה גדולת ממדים ונותנת תחושה של מרחב, של נשימה, ובכך מעצימה את תחושת הצמיחה, המרחב וההתחדשות.  פרופורציה – הייחור גדול מאוד ביחס לכל היצירה. |  |

**שאלה 2** – **פיסול**

**א.**

|  |  |
| --- | --- |
| **תשובה** | **ניקוד** |
| תיאור, כולל הצגת **שני** דימויים או מרכיבים חומריים:  הפסל עשוי יציקת פלדת אל-חלד. הצורה המרכזית בפסל היא טיפה המונחת על בסיס דק בצורת ריבוע כאשר חלקה התחתון עגול וחלקה העליון מחודד. על הקצה המחודד מונחים שני ענפים שמולחמים אחד לשני והתחתון שבהם מולחם לטיפה. בקצה הענף הימני מוצבים שלושה עצים שנראים כברושים, זה לצד זה. בקצה הענף השני זוחל חילזון כשפניו לעבר מרכז הפסל. הטיפה נפחית, מלוטשת ומבריקה עד כדי השתקפות הסביבה בה בעוד שהענפים והאלמנטים שעליהם בעלי טקסטורה מחוספסת יותר. הגימור על הבסיס הוא חלוד וגולמי. צורת הבסיס גיאומטרית בעוד שצורות חלקי הפסל האחרים הנן ביומורפיות. |  |

**ב.**

|  |  |
| --- | --- |
| **תשובה** | **ניקוד** |
| שם הפסל: חיי טיפה  הקשר בין השם לדימויים: הפסל מורכב מטיפה גדולה שעל ראשה המחודד מאוזנים שני ענפים שעליהם חילזון ושלושה עצים – המים מעניקים חיים לצמחים ולבעלי החיים; זהו מרכיב בסיסי ועומד ביסוד של החיים עצמם. גם כאן הטיפה היא בבסיס של הפסל; עליה נוצר האיזון – בלי מים אין חיים. |  |
| הצגת שני אמצעים אמנותיים:  פרופורציה – גודלה של הטיפה מצביע על חשיבות המים לקיום החיים.  קומפוזיציה – ההנחה והגודל של הענפים על קצה הטיפה, בעודם דקים וארוכים, כשבקצותיהם יש את האלמנטים של העץ והחילזון, יוצרים תחושה של איזון עדין בין האלמנטים השונים של הטבע.  תנועה – החילזון נראה בתנועה, גם אם התנועה איטית. אם הוא יזוז יותר מדי לכוון מסוים, האיזון יופר. |  |

**שאלה 3** – **צילום מאקטים**

**א.**

|  |  |
| --- | --- |
| **תשובה** | **ניקוד** |
| תיאור שתי היצירות:  בתצלום **אחת שתיים שלוש** אפשר לראות חלל שנראה כמו חדר ובו שלושה עיגולים. כדור קטן על הרצפה. כדור גדול תלוי באוויר, ועיגול נוסף חתוך כמו חלון מן הקיר ומאחוריו עוד קיר. כל היצירה בגווני אפור (מונוכרום).  בתצלום **ללכת לאיבוד** נראה מעין חלון עגול גדול שמבעדו מתגלות מדרגות. ולצידן עוד קיר. את המדרגות מאירה אלומת אור עגולה. כל היצירה בגווני אפור (מונוכרום). |  |
| האווירה שנוצרת מעבירה תחושה של ריקנות / בדידות / מסתורין. בעבודה אין דמויות והחפצים מרוחקים האחד מן השני. בנוסף, הצבעוניות האפרורית מעבירה תחושה מעט מעיקה. מסתורין נוצר מתוך הגילוי של חללים נוסף אשר לא ברור תפקידם, צורתם השלמה ומהותם. גם האובייקטים עצמם אינם לשימוש אנושי (מלבד המדרגות) כלומר אין ריהוט או צמחייה ועובדה זו מגבירה את תחושת הריקנות. |  |
| דרך ביטוי:  • אופציה א':  מופשט – היצירה מורכבת מצורות ויחסים בין אור וצל בלבד. ואינה עוסקת בדימוי או במשמעות ספציפית.  • אופציה ב':  ריאליסטי – החללים, על אף שמבוימים הם ריאליסטיים במהותם. האור והצל, העצמים המתוארים, היחסים בין החללים, נמצאים בתחום הנאמן למציאות. אם כי לעיתים נוצרות אשליות אופטיות. |  |

**ב.**

|  |  |
| --- | --- |
| **תשובה** | **ניקוד** |
| **נקודת דמיון אחת**:  • אופציה א': צבעוניות – שתי העבודות הינן בגווני אפור בלבד, שתי העבודות מונוכרומטיות.  • אופציה ב': צורניות – בשתי העבודות – שימוש בצורות גאומטריות, הצורה שחוזרת על עצמה במיוחד היא העיגול והכדור; גם עצמים אחרים כמו במדרגות מוצגות כצורה גאומטרית נקייה. |  |
| נקודת שוני **אחת**:  • אופציה א': קומפוזיציה – ביצירה "ללכת לאיבוד" ישנה קומפוזיציה מרכזית, עגולה, אשר בתוכה קיים מישור נוסף של התרחשות.  ביצירה "אחת שתיים שלוש" הקומפוזיציה נוצרת מתוך היחס בין שלושה עיגולים והיא מייצרת מעין קו מקושת.  • אופציה ב': אור וצל – ביצירה "ללכת לאיבוד" נראית בבירור אלומת אור עגולה, אשר מאירה על העצמים ומדגישה את צורתם.  ביצירה "אחת שתיים שלוש" האור מפוזר יותר ומשפיע בצורה שונה על כל עצם. |  |

**שאלה 4** – **אדריכלות**

**א.**

|  |  |
| --- | --- |
| **תשובה** | **ניקוד** |
| תיאור המבנה החיצוני:  המבנה הגדול, בעל כניסות משתי הקומות. לפני הכניסות ישנן רחבות אשר מתחברות לפארק מסביב. בין הקומות מחבר גרם מדרגות חיצוני, שמאופיין בקווים מעוגלים (מזכיר מעט משולש מעוגל). האלמנט המרכזי הוא הגג שצורתו כצורת גל או ראש דולפין (תלוי בזווית ממנה מסתכלים) שחלקים ממנו יורדים מטה עד הקרקע במעין "רגליים בצורת משולש מעוגל".  בין הרגליים - חלונות זכוכית ענקיים עם קונסטרוקציית גריד ממתכת, שיוצרת מלבנים. המבנה מתאפיין בקווים עגולים; גם החלונות הם בקימור (קצת מזכיר חלונות של מצפים תת-ימיים). הוא עשוי בטון, זכוכית, אלומיניום. |  |
| הסבר של הקשר בין צורתו לייעודו של המבנה:  נדמה שהאלמנטים הצורניים של המבנה לקוחים מעולם המים – גלים, דגים, קווים מעוגלים. בכך, חדיד יצרה קשר צורני לייעודו של המבנה כמרכז ספורט מים.  [הקווים המעוגלים ממשיכים גם בתוך המבנה ויוצרים תחושה של כניסה מתחת למים.] |  |

**ב.**

|  |  |
| --- | --- |
| **תשובה** | **ניקוד** |
| הסבר של שני אמצעים אדריכליים במבנה:  הגג של המבנה עשוי בטון, שמאפשר צורה עם קימורים שיוצרים מעין צורה של גל או של קונכיה או של דולפין שקופץ מחוץ למים – מוטיבים של ים ומים.  קירות המבנה עשויים חלונות זכוכית משני צדדים. הם מעוקלים ומאפשרים כניסה רבה של אור מכוונים רבים. הקירות עם החלונות מוטים כלפי מעלה כך שנוצרת השתקפות של השמים, בדומה למקור מים טבעי.  קומפוזיציה: החלונות במבנה בנויים כמלבנים המונחים לרוחב, בשונה מצורת חלון סטנדרטית, בה המלבנים בדרך כלל מוצבים מאונכים, הם גם מדמים אריחי בריכות. צורת הנחה זאת של החלונות תואמת גם לתנועה המאפיינת את המבט בהתבוננות במים, תנועה רוחבית, אופקית. כל הבניין כולו רחב יותר מגבוה וצורתו מייצרת תנועה של זרימה שתואמת לתפקידו כמרכז לספורט ימי.  [התייחסות לגרם המדרגות בצד: יש להוסיף כי הפינות מעוגלות ותואמות לאופי הזרימה של המבנה]. |  |

**פרק שני – נקודות מוצא** (לכל שאלה – 18 נקודות)

|  |
| --- |
| **שימו לב:** • מן הפרקים **השני והשלישי** על הנבחנים לענות על שלוש שאלות סך הכול – מכל פרק על  שאלה אחת לפחות (לכל שאלה – 18 נקודות; סך הכול – 54 נקודות).  •אין להדגים באמצעות אותה היצירה בתשובות שונות. |

**שאלה 5** – **יצירה־אמן־חברה: אירוע היסטורי**

**א.**

|  |  |
| --- | --- |
| **תשובה** | **ניקוד** |
| ציון שם היצירה ושם האמן:  גרניקה – פבלו פיקאסו. |  |
| תיאור היצירה וציון האירוע ההיסטורי:  הגרניקה היא יצירה אשר מתארת את תוצאות ההפצצה הנאצית על העיר גרניקה בעת מלחמת האזרחים בספרד. הציור מצוייר בגווני אפור על רקע שחור ובו דימויים שונים אשר מבטאים בצורה סמלית את ההרס והסבל / סמלים שמזוהים עם ספרד. בחלק העליון המרכזי מצוירת מנורה ומתחתיה ראש של סוס, בצידה השמאלי – ראש של שור ואישה עם ילד. דמותו של גבר קטועה ומוטלת בחלקו התחתון של הציור. |  |

**ב.**

|  |  |
| --- | --- |
| **תשובה** | **ניקוד** |
| התחושות העולות מן היצירה הן של עצב, סבל שברון. |  |
| אמצעי אמנותי:  התחושות נוצרות בין השאר בגלל הצבעוניות האפרורית והכהה של היצירה כולה, שגם חלקים ממנה נראים כאילו גזורים מתוך עיתון. כל היצירה היא על רקע שחור ואפל שמדמה את האפלה הרגשית והסבל העצום.  דימוי בעל משמעות סמלית:  אישה ותינוק בידיה, באופן ברור מתייחס לסצנת הפייטה שבה מריה אוחזת בגופו של ישו המת. בסצנה המקורית ישו מבוגר אבל הדימוי מרפרר גם לסצנת מריה וישו התינוק. הסצנה מסמלת אבל וקורבנות בנצרות. |  |

**שאלה 6** – **מסורת וחדשנות**

**א.**

|  |  |
| --- | --- |
| **תשובה** | **ניקוד** |
| ציון שם האמן, שם היצירה ותקופת היצירה:  עבודת אמנות אשר נעשה לה ציטוט היא ציורו של ליאונרדו דה וינצ'י הסעודה האחרונה. הציור נעשה בתקופת הרנסנס בשיאו. |  |
| תיאור היצירה:  בציור מתוארים ישו ותלמידיו ישובים לאורך שולחן מלבני. ישו במרכז ומשני צדיו תלמידיו בתנוחות שונות. הסצנה הספציפית שמתוארת היא הרגע שבו מגלה ישו כי אחד מתלמידיו בגד בו. |  |

**ב.**

|  |  |
| --- | --- |
| **תשובה** | **ניקוד** |
| ציון שם האמן ושם היצירה:  היצירה שמצטטת את הסעודה האחרונה היא ללא כותרת (הסעודה האחרונה) של הצלם הישראלי עדי נס. |  |
| אופן ומשמעות הציטוט או המחווה:  בצילום משוחזרת הסצנה מתוך ציורו של דה וינצ'י אך במקום ישו ותלמידים מופיעים חיילי צה"ל. האוכל והכלים מזכירים כלים צבאיים; הרקע מזכיר מבנה של בסיס צבאי. במרכז נמצא חייל מהורהר; החיילים סביבו משוחחים ביניהם. הכותרת של הסעודה האחרונה בהקשר של חיילים משנה את המשמעות וגורמת לחשוב על מה עומד לקרות להם בהמשך. דמותו של ישו שמסמלת קורבן גם היא מעידה על כך. נדמה שבסצנה של עדי נס כל החיילים עסוקים בחיי היומיום אבל החייל המרכזי חושב על דבר מה אחר, אולי על העתיד לבוא. |  |

**שאלה 7** – **דרכי התבוננות במציאות וייצוגה – זהות ובדיון**

**א.**

|  |  |
| --- | --- |
| **תשובה** | **ניקוד** |
| ציון שם האמן ושם היצירה:  סינדי שרמן, ללא כותרת (רופא ואחות), [1980]. |  |
| תיאור היצירה:  סינדי שרמן בוחרת בטיפוס מסוים, היא נכנסת לתפקיד ומגלמת אותו ויוצרת סדרת צילומים של עצמה כאותה הדמות. בשנת 1980 היא עשתה פרויקט בו היא מצולמת פעם כרופא זחוח ופעם כאחות יפה, נשית ומחייכת.  כל יצירה בסדרה היא דיפטיך שבו מוצגת שרמן פעם כרופא ופעם כאחות, בכל פעם בלבוש אחר ופאה שונה. |  |

**ב.**

|  |  |
| --- | --- |
| **תשובה** | **ניקוד** |
| סינדי שרמן בודה את הדמויות אותן היא מציגה, אולם היא נסמכת על מאפייני זהות מהעולם האמתי ומציגה את עצמה כחלק מאותה זהות, למרות שזו אינה זהותה.  שרמן מתייחסת לזהות נשית וגברית דרך התייחסות לחלוקת תפקידים בתחום הרפואה. היא מציגה את יחסי הכוחות בין הרופאים והאחיות, בין הגברים והנשים. הרופא מישיר מבט אל המצלמה, בעוד שהאחות מסתכלת למרחק, במבט תוהה ורך. השימוש בצילום הוא מעין ניסיון לתת לזהות אותה היא מציגה תוקף של אמת, הם נראים אותנטיים. הצילומים הם מונוכרומטיים (שחור לבן). כל אחד מהצילומים הוא דיוקן שכולל את הראש ומעט מפלג הגוף העליון.  אמצעי אמנותי: קומפוזיציה, דיפטיך.  דימויים משמעותיים: הביגוד והכובע של האחות והחלוק הלבן של הרופא, העניבה, הלבוש הרשמי של הרופא. |  |

**שאלה 8** – **מסורת וחדשנות – הרחבת שפת האומנות – מיצב, מיצג**

**א.**

|  |  |
| --- | --- |
| **תשובה** | **ניקוד** |
| ויק מוניז ("Waste Land")  מוניז עושה פרויקט אמנותי רחב היקף שבו הוא מגיע למטמנת הפסולת הגדולה ביותר בברזיל. מוניז משתף את עובדי המטמנה – עובדים מהשכבות העניות והמוחלשות ביותר בברזיל. ראשית הוא מצלם אותם בסצנות שונות שחלקן ציטוטים מתולדות האמנות. לאחר מכן הוא משלם להם על מנת למיין פסולת אשר תשמש להרכבת הדימויים וצילומם מחדש. מוניז מוכר את היצירות ותורם את הכסף לוועד של המטמנה וגם מעניק לכל אחד מן העובדים צילום. המשתתפים עוברים תהליך שהוא גם אמנותי אבל גם תהליך של העצמה. מוניז משתמש בכוחו לשים זרקור על העובדים הללו וגם מתעד את התהליך כולו ויוצר ממנו סרט. העובדים יוצאים לתקופה מהעבודה הקשה והמפרכת בתוך מטמנת הפסולת והופכים לאסיסטנטים של אמן ובכך הם גם הופכים בעצמם לחלק מיצירת אמנות. מוניז מנסה ליצור גם שינוי חברתי וגם להעביר מסר לגבי החברה כולה, תרבות הצריכה ואיכות הסביבה.  או:  מרינה אברמוביץ' ("The Artist is Present")  האמנית נוכחת בעבודה זו יושבת האמנית במשך שלושה חודשים, תשע שעות בכל יום (שעות פתיחת מוזיאון המומה Moma) במרכז המוזיאון. היא יושבת דוממת על כיסא לבושה בשמלה בעוד היא מזמינה אנשים לשבת מולה ולהביט בעיניה. כל אדם שרוצה להשתתף יושב מולה וכאשר הוא קם היא עוצמת את עיניה, וכאשר היא פקחת אותן יושב מולה אדם נוסף. הרעיון הוא שהאמנית היא היצירה עצמה, והקהל הוא גם צופה וגם חלק מהיצירה. זו מטאפורה על כל מעשה האמנות כולו. המשתתפים זוכים לפגוש באמנית ולהביט בעיניה, וכן להתבונן בעצמם ולעבור חוויה מעין רוחנית. המיצג כולו דומה לעלייה לרגל. | תיאור  רעיון  אופן השיתוף  מטרת השיתוף |

**ב.**

|  |  |
| --- | --- |
| **תשובה** | **ניקוד** |
| ויק מוניז ("Waste Land")  ממד הזמן: הפרויקט מתקיים לאורך כשנה, ודבר זה מאפשר לתהליכים רבים לקרות – גם הזמן הנדרש לבצע יצירות אמנות בסדר גודל ענק, וגם לקיים תהליכים חברתיים ואישיים.  מיקום: המקום שבו מתקיימת העבודה היא מטמנת הפסולת עצמה. האמן לא מנתק את האמנות מן האנשים ומן המקום שממנו הוא שאוב. המקום הוא גם החומרים של האמנות וחייהם של העובדים, וגם מקום המפגש ביניהם לבין האמן.  או:  מרינה אברמוביץ' ("The Artist is Present")  ממד הזמן – העבודה מתמשכת שלושה חודשים ובמשך תשע שעות בכל יום. יש לכך משמעות עצומה בכך שקודם כל זה לא אירוע חד פעמי אלא זמן ממושך שמאפשר למאות אנשים לקחת חלק ביצירה. בנוסף זה דורש מהאמנית מאמץ פיזי ונפשי רב. כל אדם שצופה ביצירה מבין גם את המאמץ שהאמנית עושה "בשבילו", את העובדה שהיא מקריבה את גופה, זמנה, את כל תשומת הלב שלה לפרויקט זה בלבד.  מיקום – מוזיאון המומה – בשביל היצירה המוזיאון הקצה אולם, בתוכו תחום שטח של ריבוע שבמרכזו ממוקמים שני הכיסאות והשולחן שביניהם. סביב המתחם עומדים אנשים שתורם מתקרב לקחת חלק במיצג ומהווים קהל. אחד הצדדים של האולם פתוח לקומות אחרות וחלק מהקהל יכול לראות את המיצג מלמעלה. |  |

**פרק שלישי – אומנות בהקשרים שונים** (לכל שאלה – 18 נקודות)

**שאלה 9** – **ביקור בתערוכה**

**א.**

|  |  |
| --- | --- |
| **תשובה** | **ניקוד** |
| ציון שם התערוכה, נושא התערוכה ומקום התערוכה:  "מעבדת את הגוף / אמי ספרד", החוויה הטראומטית של האמנית אמי ספרד מן האשפוז בבית חולים, גלריה אלפרד ("מכון שיתופי לאמנות ולתרבות אלפרד", קריית מלאכי)  [אוצרת: ד''ר רויטל משעלי, תאריכים: 16/02/2023-17/03/2023]. |  |
| תיאור יצירה אחת:  "מיטה", רישום גרפיט על נייר, 2022. רישום גדול ממדים ביחס של 1:1 לגוף אדם. ברישום - מיטת בית חולים, מרכז המיטה שקוע כלפי מטה – במתווה של גוף אדם שנראה שהוא כלוא בתוך הסדין במצב של חוסר אונים (לא רואים את הגוף, רק את התנוחה שלו בתוך הסדין).  או:  "שמש", רישום גרפיט על נייר, 2022. רישום שבו נראה כביש העובר בנוף סלעי, כשבחלקו העליון של הרישום נראית שמש. |  |

**ב.**

|  |  |
| --- | --- |
| **תשובה** | **ניקוד** |
| הנמקת הבחירה |  |
| אופן ההצבה:  חלל הגלריה אינו גדול; חלון זכוכית גדול שמכניס אור יום פנימה. בחלק הפנימי של הגלריה התקרה מוגבהת והיא מתחברת לתקרה נמוכה יותר באמצעות חלונות זכוכית נוספים מה שיוצר כניסת אור טבעית בזווית (כמו אלומת אור על במה). על קיר זה נתלה רישום גרפיט על נייר גדול ממדים שהותאם למידות הקיר. הרישום נתלה על הקיר הצפוני, במקביל למיטה שבמרכז החדר ולרישום מיטה נוסף בקיר ממול. |  |

**שאלה 10** – **דיאלוג עם אמן**

**א.**

|  |  |
| --- | --- |
| **תשובה** | **ניקוד** |
| הנמקת הבחירה באמן:  (!) לא תקבלו תשובות כגון "אהבתי את הסגנון"; יש לפרט מה אהבו ועוד.  ההתייחסות יכולה להיות גם על דרך השלילה. למשל: "לא התחברתי לנושאים בהם האמן עסק", אבל התשובה צריכה להיות מפורטת ומנומקת. |  |

**ב.**

|  |  |
| --- | --- |
| **תשובה** | **ניקוד** |
| אופי הדיאלוג יכול להיות נושאי או פורמליסטי – על בסיס אמצעים אמנותיים. הדיאלוג יכול להיות ציטוט, מחווה או ניגוד. |  |

**שאלה 11** – **אוצרות**

**א.**

|  |  |
| --- | --- |
| **תשובה** | **ניקוד** |
| נושא התערוכה: שם, נושא, הנמקה של בחירת הנושא  אפשר לעשות עבודת אוצרות ליצירות מוכרות. אפשר לייצר תערוכה ממשית בחלל קיים, מקט או תערוכה וירטואלית.  אסור לעשות עבודת אוצרות על יצירות של התלמידים עצמם. ואסור לאצור יצירות של חברים לכיתה על תרגיל שקבלו מן המורה.  בהסברים של התלמידים צריכים להיות נימוקים הגיוניים. יש לבחון כיצד הם מסבירים את ההחלטות שלהם. | שם התערוכה והנושא – 10%  הסבר על הנושא – 30%  3 יצירות – %01 x 3  הסבר על התליה – 30% |

**ב.**

|  |  |
| --- | --- |
| **תשובה** | **ניקוד** |
| היצירה שלא הוצגה בתערוכה: שם האמן, שם היצירה, הנמקה:  (!) על התלמידים להציג שיקולים הגיוניים ומפורטים. גם אם השיקול היה רגשי, הוא צריך להיות מנומק. | ציון היצירה – 20%  שיקולים להציג – %04  הסבר על הוויתור עליה – %04 |

**שאלה 12** – **מאמרים**

**א.**

|  |  |
| --- | --- |
| **תשובה** | **ניקוד** |
| **ביאנקה אשל־גרשוני:**  תיאור היצירה:  אני ביקשתי רק שתהיה נמצא: היצירה מורכבת מדימוי של דמות גברית, בעלת איבר מין גברי בולט, תחת ידיו יש שני מרובעים עם דימויים שונים, בצד ימין ישנה יונה לבנה בולטת למראה, בצד שמאל רואים דג. אשל-גרשוני מדביקה אלמנטים שונים ביצירה, פרחי פלסטיק, תכשיטים ומני אלמנטים קישוטיים שונים. הדמות מחזיקה בידה הימנית זר פרחים, ישנן שתי ציפורים כחולות באזור זרועותיו. רואים שרגליו וידיו קשורות או מוחזקות בעזרת רצועות שחורות.  קשר של היצירה לנושא הזהותי:  על פי המאמר ביאנקה אשל גרשוני מתמודדת עם זהותה כאישה הפועלת בשדה האמנות, שברובו היה גברי.  עבודתה נחשבה לנשית עקב השימוש בחפצי יומיום / חפצים קיטשיים / לא היו מקובלים (קונבנציונליים) בישראל באותה התקופה וגררו תגובות של ביקורת שלילית.  או:  **זויה צ'רקסקי:**  תיאור היצירה:  היצירה היא דף מההגדה של פסח בו רואים די במרכז את הדמות שמעצבת צ'רקסקי ליהודי –  גוף של ציפור וראש אדם שחובש כובע – שטריימל. את החלק השמאלי העליון מעטרים מלבנים בצבעים אדום ושחור ובהם ארבעה ריבועים לבנים. בצד הימני יש עוד ציור קטן שמתאר את סצינת עגל הזהב. רואים עגל צבוע זהב עומד על מה שנראה כצוק שחור וברקע גם צבע אדום.  קשר של היצירה לנושא הזהותי:  צ'רקסקי מתמודדת עם זהותה הכפולה הקשורה למוצאה – גם כיהודיה, שגדלה בגלות (באוקראינה), וגם כעולה חדשה שמגיעה מהתרבות של ברית המועצות, לפני התפרקותה.  היא בוחרת גם ליצור גרסה משלה לאלמנט מסורתי-דתי יהודי – הגדה של פסח, וגם מתייחסת להגדה ספציפית מימי הביניים, אך עושה לה מעין היפוך ייצוג של דמות היהודי בהגדה – מראשי ציפורים, שנועדו להימנע מייצוג אדם, לגופי ציפורים שמתייחסים גם אל היהודי הנודד; מכובעים מחודדים שנועדו לסמן את היהודים ולבזות אותם, לכובע האיקוני של היהודי החרדי.  ניגוד נוסף מתקיים ביצירה של צ'רקסקי כאשר היא משתמשת באלמנטים של סופרמטיזם. במקור הוא נועד לשחרר את האמנות מכבלי הדת והשלטון, שהשתמשו בה כדי לספר סיפור.  האלמנטים הסופרמטיסטיים משמשים גם לאייר את סיפור יציאת מצרים, וגם בתוך חפץ המשמש לקיום מסורת דתית – סדר פסח. | תיאור – 40%  הסבר – %06 |

**ב.**

|  |  |
| --- | --- |
| **תשובה** | **ניקוד** |
| **ביאנקה אשל־גרשוני, מקור דתי:**  "אני ביקשתי רק שתהיה נמצא":  [ביאנקה אשל גרשוני עברה תהליך גירושין ארוך וכואב מבעלה, האמן משה גרשוני שבאותו זמן גם יצא מהארון. גם הטקסט בקטלוג התערוכה ועקב כך בעולם האמנות, נתנו פרשנות מגדרית ופסיכולוגית לעבודותיה. השימוש באלמנטים קישוטיים תייג את עבודתה כעבודה נשית והידע על הביוגרפיה שלה – הפרידה, תייג את העבודה כתגובה לכך.]  בתקופה בה פעלה גרשוני היה דגש רב על מיצוב הגבריות ה"צברית" בעוד שעבודותיה הציגו דמות גברית כמעט הפוכה.  דמותו של ישו – איבר מינו נראה כלוקה בדלקת, הוא מכוסה באובייקטים יומיומיים, קיטשיים, המקושרים עם נשיות. בחירת החומרים – גבס, גורמת לגוף שלו להיראות מדולדל ועומדת בניגוד לחומרים ה"גבריים" של האמנים בתקופה – אבן וברונזה. על גופו יש פרחים באופן שמזכיר מנהגי אבלות. בידו הוא מחזיק זר פרחים שמוט, מה שהופך את המחווה הרומנטית לריקה. הדמות של ישו, המייצגת קורבן, בדידות וייסורים, הופכת למטאפורה על סבלה של האמנית ולהיעדרותם של הגברים וסבלן של הנשים.  **ביאנקה אשל־גרשוני, ציטוט יצירה:**  היצירה של בוטיצ’לי מתארת חגיגת נישואין ובמרכזה כלה הרה, שמזכירה לצופה את חובות הצניעות, הכניעות וההולדה. אצל ביאנקה אשל גרשוני השימוש ברדי מייד מערער על חשיבותה ונשגבותה של יצירת האמנות הקלאסית בכך שמנכיח את החיי היומיום.  בצד שמאל למטה יש שימוש בבובת תינוק שלא ברור אם חי או מת, ועליה כתמי צבע אדום – סמל לדם. הכלה – האם, המושאלת מבוטיצ’לי כבר ילדה את תינוקה שכנראה נולד מת.  זויה צ'רקסקי, מקור דתי:  הגדת ראשי הציפורים נוצרה בגרמניה במאה ה-13. סוברים כי השימוש בראשי ציפורים נובע מהאיסור הדתי על ייצוג אדם. הדמויות שם חובשות כובעים מחודדים, אותם נאלצו יהודים לחבוש כדי לסמן אותם.  גם באיורים של צ'רקסקי הדמויות מתוארות כציפורים, אך גופם הוא של ציפור בעוד ראשיהן ראשי אדם והם חובשים כובעי ספודיק של חרדים.  דמות היהודי אצל צ'רקסקי חופשית יותר. הוא יכול לעוף ומתייחס לדמות היהודי הנודד. עבור צ'רקסקי, שעלתה לישראל מאוקראינה, זהו היהודי האותנטי, שאינו אוקראיני ומתגאה בכך.  **זויה צ'רקסקי, ציטוט יצירה:**  מלביץ' היה אמן קומוניסט שפעל ברוסיה ויסד את הזרם הסופרמטיסטי. הסופרמטיזם תיאר בעיניו רגש טהור, רוחניות שאינה קשורה בדת או במסורת תרבותית. הרגש היה הדבר היחיד ששווה היה לתאר. הוא השתמש בעיקר בצורות גיאומטריות – מלבנים, ריבועים, משולשים ועיגולים, והשתמש בעיקר בצבעים "טהורים" כמו: שחור, לבן, אדום וצהוב.  מכיוון שהאמנות שירתה את הדת ואת השלטון באמצעות שימוש בדימויים שסיפרו סיפור, מלביץ' ראה בסופרמטיזם דרך להשתחרר מכבלים אלה.  צ'רקסקי משלבת דווקא את הרגש הטהור של מלביץ' בתוך עבודתה הדתית, המלאה בסמלים.. | אתגר או קושי – 20%  פתרון – %08 |

**פרק רביעי – העמקה בתקופה או בנושא**  (18 נקודות)

|  |
| --- |
| בפרק זה חמישה נושאים:  א. אומנות קלאסית ב. אומנות הרנסנס ג. אומנות הבארוק ד. אומנות יהודית – תרבות חזותית ה. אומנות האסלאם  על הנבחנים לבחור **בנושא שלמדו עליו בהעמקה**, ולענות על אחת מן השאלות בנושא זה. |

**א. אומנות קלאסית – יוון ורומא בעת העתיקה**

**שאלה 13** – **אדריכלות**

**א.** הסבר מהו "אוֹרְדֵר" (סדר) יווני ומה הם מרכיביו. ציין מה הם שלושת סוגי האורדר במקדש היווני ותאר את המאפיינים של אחד מהם.

|  |  |
| --- | --- |
| **תשובה** | **ניקוד** |
| אורדר (סדר) הוא סגנון בנייה באדריכלות הקלאסית. האדריכלות היוונית מתבססת על צורת העמוד ועל היחס בין קוטרו לגובהו של העמוד. הסגנון של העמוד והאלמנטים הנלווים אליו קבעו את ה“סדר" או את ה"אורדר" (order) של העמוד במקדש היווני. המרכיבים הקובעים היו: בסיס העמוד, גזע העמוד, צורתו והחריצים שבו, צורת כותרת העמוד והאֶנטַבּלָטוּרָה (המרכיב הנישא על העמודים). שלושת סוגי האורדר הם דורי, יוני, קורינתי.  **האורדר הדורי** – האורדר הפשוט ביותר. העמוד הדורי מוצג על רצפת המקדש. כותרת העמוד מזכירה בצורתה כרית מעוגלת. העמוד הדורי נעשה צר כלפי מעלה וגובהו מחושב ביחס לקוטר שלו וביחס לרווח שבין העמודים. העמוד נעשה מחלקים עגולים בצורת תופים ויש בו חריצים (קנלורות) חדים. העמוד הדורי מבוסס על קאנון ופרופורציות, הנכון גם לעיצוב גוף הגבר בפיסול.  כל החלק העליון שמעל כותרת העמוד נקרא אנטבלטורה ובאורדר הדורי הוא מחולק לשלושה חלקים: ארכיטרב (קובע את המרחק בין העמודים), אפריז (טריגליפים ומטופות), כרכוב (קריניז – אבן מסותתת שעליה נשענים הגג והגמלון).  **האורדר היוֹני** – לעומת האורדר הדורי, האורדר היוֹני עדין יותר ומעוטר יותר. להבדיל מהעמוד הדורי, העמוד היוֹני נשען על בסיס, גזע העמוד גבוה יותר ומעודן, והחריצים (הקנלורות) פחוסים ופחות חדים. הכותרת מעוצבת בצורת שתי ספירלות (או ווֹלוּטוֹת) דמויות קרניים מסולסלות או מגילה מגולגלת כלפי מטה.  האנטבלטורה באורדר היוֹני מחולקת לשלושה חלקים: הארכיטרב (הקורה האופקית שנשענת על העמודים עדינה ופחות כבדה מזו באורדר הדורי), אפריז (רצועה מפוסלת), כרכוב (מעוטר בחלקו התחתון).  **האורדר הקורינתי** – דומה לסגנון היוֹני והתפתח כגרסה מפוארת שלו. ההבדל העיקרי ביניהם הוא צורת הכותרת. האורדר הקורינתי מהודר ומקושט יותר מקודמיו.  העמוד הקורינתי הוא דק, גבוה וניצב על בסיס והכותרת מגולפת בהדר רב והיא מעוטרת בעלי אָקַנתוּס ובוולוטות (ספירלות) צמחיות. האנטבלטורה באורדר הקורינתי דומה לאורדר היוֹני, (מחולקת לשלושה חלקים) אך מפוארת יותר ומעודנת. הארכיטרב (מחולק לשלוש רצועות דקות). אפריז (מפוסל ומעוצב בצורה רצופה כמו בסגנון היוֹני), כרכוב (הקורניז שמעל הגמלון מעוטר במוטיב צמחי חוזר). | הסבר – 20%  ציון שלושה סוגים – 30%  אפיין אחד – 50% |

**ב.**

|  |  |
| --- | --- |
| **תשובה** | **ניקוד** |
| הפרתנון – מקדש דורי, המאה החמישית לפני הספירה, אקרופוליס, אתונה.  המבנה המרכזי על גבעת האקרופוליס נבנה לכבוד האלה אתנה פרתנוס, “האלה הבתולה" שהייתה הפטרונית של העיר אתונה ונחשבה לאלת החוכמה, אלת האסטרטגיה של המלחמה הצודקת ופטרונית האומנויות והמלאכות.   הפרתנון בנוי משיש לבן בסגנון הדורי. מבנה המקדש – המקדש עומד על בסיס של שלוש מדרגות, ומוקף בעמודים, שמונה עמודים בחזית ובגב ו־16 עמודים משני צידיו. במקדש שני חדרים, חדר שהכיל את פסל האלה וחדר קטן יותר, ששימש כחדר האוצר.  עמודים – בחזית הפרתנון ובצד האחורי היו שמונה עמודים דוריים, ולאורך המבנה היו 17 עמודים דוריים. הכניסה לתוך המקדש הייתה ממזרח דרך הפרונאוס, שם ניצבו שישה עמודים בשורה הפנימית. אותה צורה הייתה גם מאחור.  אפריז – כלפי חוץ אפשר לראות טריגליפים ומטופות. התבליטים במטופות – בכל צד של המבנה תואר סיפור מתולוגי, שסופר ברצף של תמונות. (למרות שהפרתנון בנוי על פי האורדר הדורי בחלק הפנימי מתוארת תהלוכה ברצועה פיסולית. התהלוכה ממוקמת גבוה מאחורי שורת העמודים שהקיפה את המקדש, ועוצבה בתבליט שטוח.) | שם המקדש – 10%  תיאור – 20%  למה שימש המקדש  – 20%  כיצד בא לידי ביטוי האורדר – 50% |

**שאלה 14** – **אומנות קלאסית / אידאליזציה**

**א.**

|  |  |
| --- | --- |
| **תשובה** | **ניקוד** |
| תיאור:  נושא הרומח, פוליקליטוס – פסל עשוי שיש של גבר צעיר ואתלטי, עומד בתנוחת קונטרפוסטו, תנוחה כיאסטית. הוא נשען על רגלו הימנית, שאליה מוצמד גזע עץ, שכנראה נועד לתמיכה בפסל, רגלו השמאלית רפויה ומכופפת מעט. ידו השמאלית מקופלת ואוחזת ברומח שנשען על כתפו. מבטו פונה מעט ימינה. פניו סימטריות והבעתו קפואה. הוא עירום, שריריו בולטים, בצורה מאד מודגשת. |  |

**ב.**

|  |  |
| --- | --- |
| **תשובה** | **ניקוד** |
| הסבר של תפקיד האידאליזציה של גוף האדם בתקופה הקלאסית:  בתקופה הקאלסית רווחה התפיסה של היפה והטוב – אדם יפה מבחוץ היה נחשב גם ליפה מבפנים והיופי מייצג את האידאלים היפים בחברה. האידאלים האלה משתקפים, למשל, בגוף האתלטי. |  |
| יישום:  הקאנון של פוליקלטוס – מערכת של פרופורציות מתמטיות שמבטאות את הגוף המושלם. נושא הרומח פוסל על פי הפרופורציות האידאליות הללו. הבעת הפנים קפואה ומייצגת את האידאל הסטואי – חוסר הבעת רגשות. גופו אתלטי, שריריו בולטים. האתלטיות היא אידאל חשוב בתקופה היוונית, בה התפתחו המשחקים האולימפיים, הערצה לגוף, בניסיון להגיע לשלמות שקרובה לאלים. |  |

**שאלה 15** – **אמנות קלאסית / חיי היומיום, תרבות הפנאי**

**א.**

|  |  |
| --- | --- |
| **תשובה** | **ניקוד** |
| ציון שם האמן ושם היצירה:  מירון, זורק הדיסקוס, [450–460 לפנה"ס]. |  |
| תיאור היצירה:  ביצירה רואים גבר אתלטי, צעיר ועירום זורק דיסקוס ברגע שלפני הזריקה, בתנועה סרפנטינית. |  |
| **שניים** מן המאפיינים של תקופת האמנות:  • עירום: בתקופה הקלאסית היה נהוג לעשות אירועי ספורט לפאר את האלים ולבידור ההמונים. כחלק מפולחנם, נהגו היוונים לפאר את הגוף ולכן התחרו בעירום. לפיכך, גם הדמות המפוסלת, של זורק הדיסקוס, עירומה.  • תנועה דרמטית: הפסל הוא מהתקופה ההליניסטית ומתאפיין בתנועה דרמטית בהתאם לתקופה.  • אמני התקופה העדיפו צורות אורגניות, שנחשבו יפות יותר על פני צורות ואובייקטים שאינם אורגניים.  • ניתן לראות אידאליזציה של הגוף, בהתאם לאמונה כי היופי החיצוני מעיד גם על היופי הפנימי. |  |

**ב.**

|  |  |
| --- | --- |
| **תשובה** | **ניקוד** |
| תיאור היצירה:  [הילה בן ארי, יציבה אופקית, וידאו ארט, 2008.]  ביצירה רואים אישה בבגדי ספורט, קטועת רגל, עומדת על קורה כאשר גופה מוטה קדימה, בקו ישר עם רגלה הקטועה שמורמת אחורה. היא עומדת יציבה על רגלה הימנית וידיה פשוטות לצדדים, מאזנות אותה. |  |
| השוואה, כולל התייחסות למאפייני התקופה:  נקודת דמיון – עיסוק בגוף דרך ספורט.  נקודת שוני – בניגוד לזורק הדיסקוס, היא אינה מוצגת בעירום. בתקופתנו לא נהוג לעסוק בספורט בעירום. |  |

**ב. אומנות הרנסנס**

**שאלה 16** – **רנסנס / סצנות מן התנ"ך ומן הברית החדשה**

**א.**

|  |  |
| --- | --- |
| **תשובה** | **ניקוד** |
| ציון שם האמן ושם היצירה:  דוגמאות ליצירות: הקינה על ישו המת – מנטנייה. הקאפלה הסיסטינית – מיכאלאנג'לו, דוד – מיכאלאנג'לו, דוד – דונטלו. |  |
| תיאור היצירה:  הקינה על ישו המת, מנטנייה: בציור רואים את ישו שוכב על המיטה, בהקצרה, כך שכפות רגליו מופנות אל הצופים. בידיו ורגליו רואים את סימני הסטיגמטה. ליד מיטתו רואים את דמויותיהם של מרים ויוחנן בן זבדי, משליחיו של ישו, פניהם אבלות וכואבות. אזור חלציו ורגליו של ישו מכוסים בסדין וראשו מונח על כרית. |  |

**ב.**

|  |  |
| --- | --- |
| **תשובה** | **ניקוד** |
| • ציון של **שני** עקרונות הרנסנס:  החזרה לקלאסיקה – עירום, אדריכלות עתיקה, נושאים מיתולוגיים, סגנון, חומרים ושחזור טכניקות – יציקת ברונזה.  • הומניזם – האדם במרכז, התייחסות לאמן, ציור חילוני, דמויות ספציפיות (לא סכמטיות).  • התיאור הנכון – שאיפה לריאליזם – מרקמים, פרופורציות, פרספקטיבה, צבעוניות, תנועה.  • שילוב אמנות ומדע – המצאת הפרספקטיבה, חקר אנטומי, ישנו גם שימוש באמצעי ראייה (עדשות, טלסקופים – יכולת לתאר מבנים במרחק בדיוק רב), שימוש בגריד – לחיקוי פרספקטיבה ופרופורציות. |  |
| יישום:  ביצירה אפשר לראות ניסיון לתיאור הנכון. המרקמים בציור, כפלי הבד והאור והצל, כולם מכוונים לריאליזם. נסיון ההקצרה הקיצונית הוא מאמץ נוסף לכך.  הומניזם: תיאור הדמויות מאד ספציפי, ניכר כי מנטנייה השתמש בדוגמנים ונתן ביטוי אישיותי לכל אחד מהם. אופן הציור, בחירת הזווית מקרבת את הצופה אל הסצנה והופכת אותו לשותף בה. נוסף על כך, כאחד ממאפייני ההומניזם, ישנו שינוי במעמד האמן ביחס לימי הביניים ושמו של האמן ידוע. |  |

**שאלה 17** – **רנסנס / החייאת הקלאסיקה**

**א.**

|  |  |
| --- | --- |
| **תשובה** | **ניקוד** |
| ציון והסבר שני מאפיינים להחייאת הקלאסיקה:  ארכיטקטורה: מודולוס, כותרות עמודים, אפריז, גמלון, קשתות ועוד.  אמנות: עירום, מבנה גוף אתלטי, אידיאליזציה, תנועה, פרופורציות מושלמות, תנוחה טבעית  (בפיסול – "קונטרה פוסטו"), מיתולוגיה, מוטיבים ארכיטקטוניים. |  |

**ב.**

|  |  |
| --- | --- |
| **תשובה** | **ניקוד** |
| ציון שם האמן ושם היצירה:  דוד, מיכאלאנג'לו. |  |
| תיאור היצירה:  דוד יוצא לקראת הקרב עם גוליית, מחזיק על כתף שמאל את הקלע. הוא עומד עירום בתנוחת "קונטרה פוסטו", נשען על רגל ימין, רגל שמאל רפויה. גופו אתלטי, שרירי. |  |
| הסבר ל החייאת העת העתיקה:  סגנון הפיסול מזכיר את הסגנון הקלאסי מתקופת יוון ורומא. גופו האתלטי מזכיר את גופות האלים או הספורטאים שנהגו לפסל אז – שרירי ובעירום, כפי שנהגו לפאר את הגוף כחלק מאמונותיהם הדתיות. |  |

**שאלה 18** – **רנסנס / חיי היומיום, תרבות הפנאי**

**א.**

|  |  |
| --- | --- |
| **תשובה** | **ניקוד** |
| שם האמן ושם היצירה:  יאן ורמיר, "מוזגת החלב". |  |
| תיאור היצירה:  בציור רואים אישה, משרתת, עומדת ליד שולחן שעליו אוכל ומוזגת חלב מכד לתוך קערה. בצד שמאל יש חלון שמהווה מקור אור טבעי, מאחוריה תלוי סל ומאחוריו כלי מתכת מבריק. על השולחן, שנמצא מתחת לחלון, יש לחמים בתוך סלסילה וכלי קרמיקה. |  |
| הסבר של **שניים** מן המאפיינים של אמנות הרנסנס ביצירה:  התיאור הנכון: ורמיר מקפיד על פרופורציות, צבעוניות, מרקמים ופרספקטיבה על מנת לתאר באופן מדויק את המשרתת מוזגת החלב, את החלב הנמזג, אם האובייקטים המצוירים והחומריות שלהם.  הומניזם: האדם במרכז – ורמיר מצייר את המשרתת עושה פעולה יומיומית. היא עצמה דמות ספציפית, ניתן לזהות אותה, העיסוק שלה הוא יומיומי, חילוני. גם מעמד האמן, העובדה שהוא מוכר ושמו ידוע, קשורה בהומניזם וההתיחסות לאדם במרכז. |  |

**ב.**

|  |  |
| --- | --- |
| **תשובה** | **ניקוד** |
| תיאור:  [יונתן גולד, ספגטי בולונז, 2022].  בציור רואים בחור שנראה צעיר, הולך לעברו אך מעט לשמאל של הצופה, בידו הוא מחזיק צלחת עם אוכל, כנראה ספגטי בולונז. מאחוריו רואים קבוצה של אנשים אוכלים. סגנון הציור סכמטי ואקספרסיבי, אין דגש רב על פרטים ונסיון ליצירת ריאליזם. הבחור לבוש במה שנראה כבגדי ספורט – מכנסיים קצרים כחולים, חולצה לבנה בתוך המכנסיים ולרגליו נעלי ספורט של נייקי עם גרביים לבנים. |  |
| השוואה:  נקודת דמיון – שתי הדמויות מתעסקות באוכל, נמצאות במצב תנועה. האישה אצל ורמיר מוזגת את החלב לכלי על שולחן אוכל והבחור אצל גולד, אולי מגיש את הספגטי, אולי הולך עם המנה לשבת במקום אחר.  נקודת שוני – אופן הלבוש מאפיין את התקופה ואת התרבות בה מצוירים הציורים. אצל ורמיר רואים לבוש הולנדי אופייני, שמלה שאינה יוקרתית, סינר וכובע נשי אופייני של משרתת. הבחור הצעיר לבוש בבגדים שאופייניים לתקופתנו, נעלי הנייקי שייכות למותג ידוע. לבושו מתאים למזג האוויר הארצישראלי, לא מסגיר מעמד. |  |

**ג. אומנות הבארוק**

**שאלה 19** – **בארוק / דרמטיות, רגש ודינאמיות**

**א.**

|  |  |
| --- | --- |
| **תשובה** | **ניקוד** |
| ציון שם האמן ושם היצירה:  ג'ובאני לורנצו ברניני, דוד, [1623-24]. |  |
| תיאור היצירה:  שיש, גובה: 1.70 מטר.  בפסל השיש של ברניני מתואר דוד הנער, רועה הצאן, כשהוא בשיא הסיבוב בזמן הירייה בקלע לכיוון ראשו של גוליית. דוד מתואר כנער צעיר ושרירי, הוא עירום פרט לאזור החלציים. נרתיק אבני הקלע תלוי באלכסון על כתפו הימנית. מבטו מכוון כלפי מעלה באלכסון, הוא נראה מרוכז. דוד עומד על מעין סלע, כשלמרגלותיו מונחים נבל, חרבו ושיריונו. |  |
| הנמקה:  ברניני בחר להציג את דוד כשהוא בשיא הפעולה, על מנת ליצור מתח ורגש אצל הצופה. הפנים המרוכזות של דוד, תלתליו שמתוארים כאילו נעה בהם הרוח – מדגישים את רגע השיא והחסרת הפעימה של הצופה. |  |

**ב.**

|  |  |
| --- | --- |
| **תשובה** | **ניקוד** |
| מדוע האמן בחר להדגיש מאפיינים אלה:  ברניני בחר להציג את דוד כשהוא בשיא הפעולה, על מנת ליצור מתח ורגש אצל הצופה. הפנים המרוכזות של דוד, תלתליו שמתוארים כאילו נעה בהם הרוח – מדגישים את רגע השיא והחסרת הפעימה של הצופה. הקפאת התנועה הסיבובית מזכירה את פסל זורק הדיסקוס מהתקופה הקלאסית, אשר מדגישה עוד יותר את התנועתיות של הגוף הצעיר והשרירי. למרות העובדה שמדובר בפסל אפשר לחוש בתנועת הגוף של דוד. |  |
| ניתוח:  ברניני השתמש באלכסונים רבים שמדגישים את הדינמיות – גופו של דוד נוטה מעט קדימה הוא מוטה ומסובב (במעין S אלכסוני), הוא מסתכל כלפי מעלה באלכסון, ככל הנראה אל גוליית, תנועה סרפנטינית. רגליו בתנוחה המדגישה את השרירים. העירום והדגשת השרירים, כמו גם האלכסון של תיק הקלע וקפלי הבד שלאזור חלציו אפשרו לברניני ליצור פרטים מדוקדקים ריאליסטיים, וירטואוזיים בתוך חומר קשיח (כאילו החומר הוא רך ומאפשר תנועה ודינמיות). [דוד מוצג ברגע שבו הוא עדיין רועה צאן פשוט (העיסוק באיכרים ובעובדי אדמה עלה בתקופת הבארוק), רגע לפני שיהפוך לדוד מלך ישראל. המעמד החברתי שלו עומד בניגוד ליוקרה של השימוש בשיש היקר והנצחי.] |  |

**שאלה 20** – **בארוק / ריאליזם כמאפיין הבארוק**

**א.**

|  |  |
| --- | --- |
| **תשובה** | **ניקוד** |
| בתקופת הבארוק האמנים שאפו "להכניס" את הצופים אל היצירה וכמו לשתף אותם בהתרחשות. על מנת ליצור את התחושה שהצופה הוא חלק מהסיטואציה, הקפידו האמנים להפוך את היצירה לריאליסטית תוך שימוש בתנועה מוקצנת ומוחצנת, בטקסטורות מדויקות שמעבירות את החומריות של הדימויים השונים ביצירה, בצבעוניות מוקפדת, בפרספקטיבה ובפרופורציות מדויקות. נקודת מבט שחושפת בפני הצופה את החלק הדרמטי ביותר בסיטואציה, כאילו הוא בלב העניין. |  |

**ב.**

|  |  |
| --- | --- |
| **תשובה** | **ניקוד** |
| ציון שם האמן ושם היצירה:  ארטמיסיה ג'נטילסקי, יהודית עורפת את ראשו של הולופרנס. |  |
| תיאור היצירה:  ביצירה רואים שתי נשים מחזיקות גבר שוכב. נקודת המבט של הצופה היא מכוון הראש של הגבר השוכב, כך שרואים את שתי הנשים בצורה ברורה אישה אחת מחזיקה את הגבר והוא בידו הודף אותה. יהודית מחזיקה ביד ימין את ראשו, דוחפת אותו כלפי מטה ולשמאלו. ביד ימין היא מחזיקה חרב שבעזרתה היא כורתת את ראשו. בציור מתואר השלב הראשון בפעולתה, בו היא החלה לחתוך את צווארו ורואים דם ניגר ונתזי דם שפורצים מהצוואר. |  |
| הסבר של אפקט ריאליסטי באמצעות **שני** אמצעים אמנותיים:  ג'ינטילסקי בוחרת את הרגע בו התנועה היא הדרמטית ביותר. זהו שלב המאבק בין הדמויות ורואים בגוף שלהם, בשרירים שלהם ובתנוחות שלהם שהולופרנס נאבק על חייו. היד שלו מנסה להדוף את השותפה של יהודית שרוכנת מעליו ומפעילה כח. יהודית דוחפת בידה השמאלית ומושכת עם הימנית כדי לשסף את הצוואר.  הטקסטורות מדויקות ויוצרות תחושה של חומריות. ישנה הבחנה ברורה בין, למשל, הבגדים לחרב המתכתית. רואים את הבוהק של האור חוזר מהחרב, כמו שניתן לראות שהולופרנס עטוף בקטיפה. |  |

**שאלה 21** – **בארוק / חיי היומיום, תרבות הפנאי**

**א.**

|  |  |
| --- | --- |
| **תשובה** | **ניקוד** |
| ציון שם האמן ושם היצירה:  יאן סטין, "חתונת איכרים". |  |
| תיאור היצירה:  בציור רואים מבנה בצד שמאל, ברחבה שלפניו עומדים בני הכפר, בתנועה, בסיטואציות שונות, כל אחד עסוק במשהו: בהתבוננות בחתן ובכלה, בנגינה ועוד. בהולנד במאה ה-17 היה נהוג שהחתן מחכה לכלה בבית או בפונדק ותושבי הכפר היו מלווים אותה אליו. |  |
| **שני** מאפיינים של אמנות הבארוק:  הציור הוא ציור ריאליסטי, יש דגש רב על טקסטורות וצבעוניות נכונה, המשתתפים לבושים בביגוד הולנדי חגיגי של כפריים. הסצנה מאד עמוסה בפרטים, הרבה תנועה ודגש על מחוות והבעות פנים תיאטרליות. |  |

**ב.**

|  |  |
| --- | --- |
| **תשובה** | **ניקוד** |
| תיאור:  [אדוארד מונק, "ריקוד החיים"].  ביצירה מתוארת סצנה של חגיגה, בחוץ. אנשים רוקדים, במרכז זוג, גבר ואישה שלבושה בשמלה אדומה, בצד שמאל עומדת לבדה אישה לבושה בלבן, ובצד ימין עומדת אישה לבושה בשחור. הרוקדים ברקע לבושים באופן דומה, הגברים בשחור והנשים בלבן. |  |
| השוואה, כולל מאפייני התקופה:  נקודות דמיון: בשני הציורים מתוארת סצנה של התכנסות של אנשים בזמן בילוי.  בשני הציורים ההתרחשות היא בחוץ, תחת כיפת השמיים.  המשתתפים לבושים בבגדים חגיגיים.  נקודת שוני: הלבוש ביצירה הוא לבוש אופייני בהולנד במאה ה־17. המשתתפים כמעט כולם חובשים כובעים ממינים שונים, הנשים בשמלות עם מספר שכבות בד, אולי חלקן עם סינרים.  ביצירה של מונק המשתתפים לבושים בבגדי ערב, אופייניים לראשית המאה ה־20.  בציור של מונק הזוגות רוקדים, הנשים שעומדות לבד עומדות קפואות. |  |

**ד. אומנות יהודית – תרבות חזותית**

**שאלה 22** – **האמנות היהודית / עיטורים בבית כנסת**

**א.**

|  |  |
| --- | --- |
| **תשובה** | **ניקוד** |
| ציון שם בית הכנסת, מקום והפריט המעוטר:  בית הכנסת בבית החולים עין כרם, [מארק שאגל], ירושלים.  העיטור: "חלונות שאגאל", ויטרז'ים בחלונות בכיפה העליונה של בית הכנסת.  אפשרויות נוספות:  בית כנסת העתיק בסוסיא, בבית אלפא, מעון - פסיפסי רצפה.  דורא ארופוס, ציורי קיר.  בית כנסת עדס בנחלאות, ציורי קיר.  תפקיד:  מאפשרים לאור השמש לחדור ולהאיר את המבנה הנמצא מתחת לכיפה, מתחת לאדמה-האור צבעוני ונותן תחושה מיסטית, אור רוחני. |  |

**ב.**

|  |  |
| --- | --- |
| **תשובה** | **ניקוד** |
| תיאור:  שנים עשר החלונות ערוכים בארבע קבוצות, ובכל אחת מהן שלושה חלונות. שנים עשר השבטים מופיעים בכיוון השעון, החל בחלונו של ראובן בפינה הצפון-מזרחית של המבנה, ועד לחלונו של בנימין הסמוך משמאל לו. הם קבועים בכיפת בית הכנסת [ומאפשרים את חדירת אור השמש אל האולם שמתחת לה]. צבעם של החלונות משתנה בהתאם לשעת היום ומיקומה של השמש ברקיע. גובהם של החלונות הוא 2.5 מטר, והם מתארים את ברכת יעקב לבניו, אבותיהם של שנים עשר שבטי ישראל, המתוארת בספר בראשית, פרק מ"ט. עוד הושפע עיצוב החלונות מברכת משה לשבטים בספר דברים, פרק ל"ג, וצבעיהם נבחרו בהשפעת צבעי החושן ואבניו. | שני אמצעים – %05 x 2 |
| הסבר של דימוי **אחד**:  שבט ראובן: מתוארים טפרי נשר המייצגים את כוחו של הבן הבכור. הרקע הכחול מסביב הוא כחול המתאר ים ושמים בהקשר לנאמר בברכה של יעקב לראובן "פחז כמים". הדגים מסמלים עושר ופריון. למטה מימין מתוארים הדודאים שראובן הביא לאימו האהובה. |  |

**שאלה 23** – **האמנות היהודית / טקסים ומנהגים**

טקסים ומנהגים

**א.**

|  |  |
| --- | --- |
| **תשובה** | **ניקוד** |
| ציון שם האמן ושם היצירה:  מאוריצי גוטליב, "יהודים מתפללים בבית הכנסת ביום הכיפורים" ("יהודים מתפללים"), 1878.  אפשרויות נוספות:  הילה קרבלניקוב-פז, "המבדיל בין חושך לאור" ("הבדלה").  איזידור קאופמן, "יום הכיפורים", 1907.  שמעון פינטו, "טהרה" ("מקווה"), 2010. |  |
| תיאור היצירה והסבר הקשר לטקס:  ביצירה זו מתואר בית הכנסת כך שבחלק התחתון מתוארת עזרת הגברים ובחלק העליון –  עזרת הנשים. ביצירה מתוארת תפילת הבוקר ביום הכיפורים. האנשים מרוכזים בתפילה ובמרכז היצירה, במישור הקדמי רואים אדם מבוגר יושב עם ספר תורה ולידו עומד גוטליב עצמו, מחזיק את הראש בעייפות, עוטה טלית צבעונית ומבטו פונה אל הצופה. הוא נראה בשנות העשרים לחייו. בצידו השני של האדם שיושב עם ספר התורה עומד ילד (גוטליב בילדותו), במישור האמצעי מתוארים גברים נוספים, מזוקנים, עוטי טליתות עם פסים שחורים. במישור האחורי רואים נשות בית הכנסת מתפללות, מאחוריהן וילון וחלונות ויטראז'. |  |

**ב.**

|  |  |
| --- | --- |
| **תשובה** | **ניקוד** |
| יחס של האמן; ציון **שני** דימויים:  גוטליב מתאר את הקשר האמביוולנטי שיש לו עם יהדותו. מצד אחד הוא שייך ומכניס את עצמו לסיטואציה שלוש פעמים. הוא מראה את עצמו בילדותו כשידו הימנית מונחת על סידור פתוח, שם הוא מעיד על עצמו שהרגיש שייך לתפילה. לאחר מכן, כנער שלומד מרבו – במישור האמצעי, לימין דמותו שבמרכז. ייצוג נוסף שלו, הבולט ביותר מביניהם הוא המרכזי, בו הוא עוטה טלית צבעונית ותנוחת גופו מראה הרהור וספק וסידור התפילה בידו השמאלית סגור. על ספר התורה יש הקדשה לזכרו, הוא צופה את מותו. בכל אחת משלוש דמויתיו הוא עונד שרשרת שיש בה את האותיות מ"ג – ראשי התיבות של שמו. |  |

**שאלה 24** – **האמנות היהודית / חיי היומיום או תרבות הפנאי**

**א.**

|  |  |
| --- | --- |
| **תשובה** | **ניקוד** |
| שם האמן ושם היצירה:  ראובן רובין, "סדר ראשון בירושלים".  אפשרויות נוספות:  מארק שאגל, "דיוקן עצמי עם שבע אצבעות",  יוחנן סימון, "שבת בקיבוץ". | שם אמן ויצירה – 10%  תיאור היצירה – 40%  ביטוי לתרבות היהודית – 50% |
| תיאור היצירה; התייחסות לתרבות היהודית:  ביצירה רואים מקבץ של אנשים שהתאספו לסעודת ליל הסדר שנערך בירושלים, אותה רואים ברקע. בין האנשים רואים חסיד, חיל, אנשים מעדות שונות וגילים שונים. הם לובשים תלבושות שמאפיינות את עדתם, תפקידם או אורח חייהם. בצד ימין יושב ראובן רובין עצמו, עליו יושב בנו ומאחוריו ניצבת אשתו. האורחים מסמלים את מרכיבי החברה הישראלית בשנות ה־50. |  |
| התרבות היהודית ביצירה: הדמות המרכזית היא אדם דתי, אישה מאחוריו מגישה לו יין, שמייצג את ארבע הכוסות, יש עוד שלוש כוסות על השולחן והוא מחזיק בידיו את צלחת הפסח, חלק מהמשתתפים מחזיקים מצות עגולות. |  |

**ב.**

|  |  |
| --- | --- |
| **תשובה** | **ניקוד** |
| תיאור היצירה:  [ואן גוך, "אוכלי הבולבוסים"].  סביב שולחן האוכל יושבת משפחת איכרים, בתוך חדר סגור וקטן עם תאורה דלה שמאירה את מרכז השולחן. היצירה היא מונוכרומטית, ישנם ארבעה מבוגרים שניתן לראות את פרצופיהם וילדה אחת עם הגב אל הצופה. בגדי המשפחה מאפיינים משפחה כפרית הולנדית. הנשים חובשות מעין מטפחות עם שוליים רחבים, הגברים חובשים קסקט. המנורה היא פריט בולט – מנורת שמן תלויה במרכז החלל, מפיצה מעט אור. | שם אמן ויצירה – 10%  תיאור היצירה – 30%  נקודת דמיון – 30%  נקודת שוני – 30% |
| השוואה:  נקודת דמיון: בשני הציורים רואים סעודה של מספר משתתפים שמסבים יחד לשולחן האוכל. // בשניהם יש קשר בין האנשים, יש תנועה והגשה של האוכל.  נקודת שוני: אצל ואן גוך התאורה היא מנורת שמן, בתוך חדר סגור, כנראה בשעת לילה.  אצל ראובן רובין, המרחב פתוח, שעת שקיעה, יש עדיין אור יום. אופן הישיבה מזמין את הצופה להיות חלק מהארוחה. הסעודה הופכת להיות סעודה לאומית, ציבורית, בניגוד לסעודה המשפחתית הסגורה של ואן גוך. |  |

**ה. אומנות האסלאם**

**שאלה 25** – **ערבסקה**

**א.**

|  |  |
| --- | --- |
| **תשובה** | **ניקוד** |
| הסבר "ערבסקה", כולל מאפיין **אחד**:  ערבסקה היא עיטור מוסלמי נפוץ ביותר, המורכב מקווים וצורות החוזרים על עצמם במבנה גיאומטרי והוא יכול להתפתח עד אינסוף. הדגם מבוסס על צורות של עלים, קנוקנות וגבעולים מפותלים החוזרים על עצמם, שזורים זה בזה ויוצרים תבניות גיאומטריות מורכבות. בנוסף, ערבסקה יכולה להיות מורכבת גם מצורות הנדסיות, ופעמים רבות מדובר בעיטור בודד החוזר על עצמו.  [הערבסקה יכולה להופיע בכל חומר ובכל טכניקה והיא נחשבת לעיטור המייצג את התרבות המוסלמית ואת דת האסלאם.] |  |

**ב.**

|  |  |
| --- | --- |
| **תשובה** | **ניקוד** |
| ציון שם היצירה ומיקום היצירה:  ארמון טופקאפי – ארמון שער התותח, ממוקם בעיר העתיקה, בצידה האירופאי של איסטנבול, הארמון שוכן בנקודת סראגליו (רצועת אדמה) בין קרן הזהב וים השיש, על גדת מיצר בוספורוס. |  |
| תיאור היצירה שיש בה ערבסקה:  הארמון היה מבנה המגורים הרשמי של הסולטאנים העותמנים והמרכז האדמיניסטרטיבי של האימפריה העותמנית בין השנים 1465–1853.  מתחם הארמון מחולק לארבעה מתחמים, מהציבורי לפרטי, שכוללים: גנים נרחבים, בית חולים, מטבחים מלכותיים, ספריה של אהמט השלישי, חדר השרים וכו.  קירות חדרי הארמון מכוסים באריחים שעליהם דגמים רבים של ערבסקות ודגמים גיאומטריים שונים, העשויים בטכניקות רבות. |  |
| הסבר כיצד הרעיון הדתי בא לידי ביטוי בערבסקה:  הערבסקה על דגמיה השונים (צמחים וצורות הנדסיות), מופיעה בטכניקות שונות בעיטורי מסגדים, מבנים ממשלתיים, קברי קדושים, כתבי קודש מוסלמיים, חפצים, כלים, שטיחים, אריגים ועוד.  הגורם העיקרי להתפתחותה של הערבסקה היא ההסתייגות הדתית המוחלטת מיצירת דיוקנאות אדם וחי בציור ובפיסול. באסלאם חל איסור על ייצוג דמות האל באופן חזותי או על הניסיון להתחרות באל במעשי הבריאה שלו. כתוצאה מכך התמקדה היצירה האמנותית האסלאמית בפיתוח העיטור המופשט באופיו, המבוסס על חוקיות גיאומטרית: פירוק ליחידות, דגם חוזר, ותנועה אינסופית בתוך הדגם. כל אלה מבטאים בצורה מופשטת את רעיון האינסופיות של האל. הדגם הצמחי בערבסקה מייצג את רעיון הצמיחה האינסופית המתקיימת בבריאה. |  |

**שאלה 26** – **קליגרפיה באמנות האסלאם**

קליגרפיה באמנות האסלאם

**א.**

|  |  |
| --- | --- |
| **תשובה** | **ניקוד** |
| הכתיבה בשפה הערבית נחשבת כאמנות רוחנית, מכיוון שזו השפה בה נגלה הקוראן למוחמד. המלים הראשונות שאלוהים משמיע באוזני מוחמד מעידות על חשיבות הכתיבה. כמו כן, הכתב הערבי נחשב להמצאה של אללה והכתיבה נחשבת לאחד הכישורים החשובים. הכתב הערבי נחשב ליפה. האסתטיקה שלו והאיסור על ציור דמות הביא להתפתחות של אמנות שנעשית באמצעות האותיות. |  |

**ב.**

|  |  |
| --- | --- |
| **תשובה** | **ניקוד** |
| פרטי היצירה עם מוטיב קליגרפי:  קליגרפיה מהמאה ה־17 בצורת דוכיפת עם המלה "בסמלה". |  |
| תיאור היצירה:  דיו שחור על נייר. היצירה היא בפורמט של ריבוע ובו מצוירת ציפור דוכיפת כאשר ראשה פונה לאחור, לכוון זנבה. בתוך גופה של הדוכיפת רואים צורות של אותיות ערביות וגם רגליה הן אותיות. הציפור מצוירת בסגנון סכמטי, כנפה היא מעין טיפה שוכבת, המפגש בין גופה לזנב הוא בעל פינות חדות. בתוך הגוף, בנוסף לאותיות המצוירות באופן מודגש, ישנה דוגמה של מעין קנוקנות בתוך גופה של הציפור ובכנפה יש עיטור גיאומטרי. |  |

**שאלה 27** – **אמנות האסלאם / חיי היומיום, תרבות הפנאי**

**א.**

|  |  |
| --- | --- |
| **תשובה** | **ניקוד** |
| ציון שם האמן ושם היצירה:  כמאל אוד דין בהזאד, בית מרחץ, [1495]. |  |
| תיאור; התייחסות ל**שני** מאפיינים של אמנות האסלאם:  ציור מיניאטורה ובו סצנת בית מרחץ. בית המרחץ מחולק לשני חללים ובצד ימין מצוירת דלת, עם מעין תוספת למסגרת, אך קטנה יותר משאר הציור. החלק הימני, הגדול יותר, נראה כמעין חדר הלבשה, בחלקו העליון תלויים בדים ואחת הדמויות מחזיקה מקל ארוך שבעזרתו הוא תולה או מוריד את הבדים. ישנן מספר דמויות נוספות, גברים מתלבשים, לאחד מהם גבר אחר עוזר, גבר נוסף נראה כסוחט בד.  בצד השמאלי של הציור, זה המקום בו ממש מתרחצים, ישנם מספר גברים, לבושים באזור חלציים בלבד, שלושה מהם מחזיקים מעין קומקומים, בצד השמאלי יושב גבר ולידו עומד גבר אחר שנראה כחופף את שיערו. הרצפה, הקירות והחלונות מעוטרים בדגמים שונים. בחלק העליון והתחתון יש כיתוב, כנראה בפרסית. |  |
| כיצד באים לידי ביטוי **שני** המאפיינים של אמנות האסלאם:  שימוש בדגמים צמחיים וגיאומטריים, ציור מיניאטורה, קליגרפיה. |  |

**ב.**

|  |  |
| --- | --- |
| **תשובה** | **ניקוד** |
| תיאור:  [פול סזאן, "המתרחצות הגדולות", 1898–1905].  בציור רואים קבוצה של נשים בין העצים על גדת הנהר. הנשים מוצבות בשתי קבוצות, לצידיהן רואים גזעי עצים. הן מוצבות על האדמה, עוסקות בפעולות שונות – אחת שוכבת, אחת הולכת, אחרות יושבות.  הנשים כולן עירומות. מאחוריהן רואים את הנהר ובמרחק, בצד השני של הנהר, רואים עוד דמויות ומאחוריהן, רחוק יותר, מבנים. |  |
| השוואה:  נקודת דמיון – בשני המקרים פעולת הרחצה היא פעולה קבוצתית.  נקודת שוני – אצל סזאן בולט מאד העירום בעוד שאצל בהזאד הגברים כולם לבושים במידת מה. בנוסף לכך, הנשים אצל סזאן עוסקות כל אחת בעצמה, הן נראות כמו לפני או אחרי המקלחת, שתיים מהן מכבסות. אצל בהזאד, יש את הבאים לבית המרחץ והעובדים שם.  אצל סזאן הרחצה בחוץ, בטבע, אצל בהזאד בבית המרחץ. |  |